Concordancia gramatical en aragonés

A concordancia gramatical en aragonés consiste en a transmision d'as caracteristicas morfolochicas flexionals (chenero, numero y persona) d'una palabra a una atra, d'una traza que actua como un recurso gramatical d'as luengas pa marcar as relacions gramaticals entre os diferents constituyents fendo-se referencias cruzadas.

 Concordancia nominal 
Consiste en a coincidencia en chenero y numero entre diferents components

Entre o sustantivo, l'articlo y os adchectivos:
O gato negro, a gata negra, ixa dalla viella, ixe pueyo royo

Entre o pronombre y a palabra que bi ha antes u dimpués:
A liebre me la mincho yo
Lis posé allo a los conillos que cacé

Entre o subchecto y l'atributo, o predicativo u o participio d'o verbo en pasiva:
A moncha yera una santa
Ixa ciudat fue fundada a primers de sieglo

 Concordancia verbal 
Consiste en a coincidencia de numero u persona entre o subchecto y o verbo:
O can se mincha o ueso
Os cans se minchan os uesos

En as formas composadas d'os verbos bi ha concordancia en chenero y numero entre o participio y l'obchecto directo unicament si ye en forma de pronombre personal lo, los, la, las u d'o pronombre adverbial en/ne.
O gato s'ha minchau a truita
O gato se l'ha minchada
Un chabalín viello que fozaba s'ha minchau as trunfas
Un chabalín viello que fozaba se las ha minchadas

En as parlas aragonesas que conservan o verbo ser como verbo auxiliar en a conchugación d'os verbos reflexivos bi ha concordancia entre o subchecto y o participio igual que en aragonés medieval, pero no bi n'ha en l'aragonés cheneral actual, que fa servir n'este caso o verbo haber.
Yo me soi feito socio
Nusatros nos semos feitos socios
Yo me he feito socio
Nusatros nos hemos feito socios

Categoría:Sintaxi de l'aragonés